**Z A P I S N I K**

**sa 26. sjednice Općinskog vijeća Općine Stubičke Toplice, održane dana 12. veljače 2020. godine u Vijećnici Općine Stubičke Toplice, Viktora Šipeka 16, Stubičke Toplice.**

Prisutni:

Tomislav Mlinarić – predsjednik Općinskog vijeća,

Damir Pavrlišak, Zrinka Košić Bosnar, Robert Pilski, Filip Poštek, Dejan Hrastinski, Jurica Knezić, Dejan Borovčak, Nikola Kristić, Sabina Frgec, Nina Gradiški Zrinski (pridružuje se sjednici u 18,35)– vijećnici Općinskog vijeća Općine Stubičke Toplice

Josip Beljak, načelnik Općine Stubičke Toplice

Martina Zrinščak, stručni suradnik za pravne poslove

Senka Susović, novinarka Radio Stubice

Krunoslav Pavlina, novinar Zagorskog lista

Odsutna: Nedjeljko Ćuk (opravdano), Sanja Čajko(opravdano)

Zapisničar: Melita Šarić

Započeto: 18,30 sati

Predsjednik Općinskog vijeća Općine Stubičke Toplice, Tomislav Mlinarić, otvara dvadeset i šestu sjednicu Općinskog vijeća Općine Stubičke Toplice, pozdravlja: načelnika Općine Stubičke Toplice, Josipa Beljaka, predstavnike medija, članove Općinskog vijeća Općine Stubičke Toplice, službenice Jedinstvenog upravnog odjela.

Predsjednik Općinskog vijeća konstatira da je na sjednici nazočno deset od trinaest vijećnika Općinskog vijeća Općine Stubičke Toplice te da Općinsko vijeće može donositi pravovaljane odluke.

Predsjednik Općinskog vijeća predlaže da se iz dnevnog reda, koji je dan u privitku materijala, a prije usvajanja maknu: točka 6. i točka 7. Vezano na točku 6. obrazlaže da je točka stavljena na dnevni red no da materijali nisu pristigli i da obzirom da materijali nisu dani u privitku nije fer ni korektno da se odluka donosi, a da se ne zna o čemu se radi. Za točku 7., smatra da su materijali površni i nedovoljno su objašnjeni. Pojašnjenje o točkama dati će načelnik. Na upit vijećnice Sabine Frgec za dopunu dnevnog reda, predsjednik je odgovorio da na usvajanje daje sada predloženi i izmijenjeni

**D N E V N I R E D**

1. Usvajanje zapisnika sa 25. sjednice Općinskog vijeća Općine Stubičke Toplice.
2. Donošenje Odluke o određivanju komunalnih djelatnosti koje se mogu obavljati na temelju ugovora.
3. Donošenje Odluke o sufinanciranju nabave udžbenika učenicima srednjih škola.
4. Donošenje Analize stanja sustava civilne zaštite za 2019. godinu.
5. Donošenje Godišnjeg plana razvoja sustava civilne zaštite Općine Stubičke Toplice za 2020. godinu sa financijskim učincima za 2020., 2021., 2022. i 2023. godinu.
6. Skida se sa dnevnog reda -Donošenje Odluke o odabiru u postupku jednostavne nabave usluge najma rabljenog teretnog vozila.
7. Skida se sa dnevnog reda - Donošenje Odluke o odabiru u postupku jednostavne nabave sadnica cvijeća sa uslugom sadnje na području Općine Stubičke Toplice tijekom 2020. godine.
8. Davanje suglasnosti Dobrovoljnom vatrogasnom društvu Strmec Stubički na prvu izmjenu Financijskog plana za 2019. godinu.
9. Davanje suglasnosti Dobrovoljnom vatrogasnom društvu Strmec Stubički na Plana rada za 2020. godinu.
10. Davanje suglasnosti Dobrovoljnom vatrogasnom društvu Strmec Stubički na Financijski plan za 2020. godinu.
11. Pitanja i prijedlozi.

Sjednici se u 18,35 sati pridružuje vijećnica Nina Gradiški Zrinski, te je sjednici nazočno ukupno jedanaest (11) vijećnika.

Predloženi dnevni red usvojen je sa deset (10) glasova za i jednim (1) glasom protiv.

**Ad.1.**

**Usvajanje zapisnika sa 25. sjednice Općinskog vijeća Općine Stubičke Toplice.**

Na usvajanje se daje zapisnik sa 25. sjednice Općinskog vijeća Općine Stubičke Toplice.

Zapisnik je jednoglasno usvojen sa jedanaest (11) glasova.

**Ad.2.**

**Donošenje Odluke o određivanju komunalnih djelatnosti koje se mogu obavljati na temelju ugovora.**

Objašnjenje za davanje prijedloga za donošenje Odluke o određivanju komunalnih djelatnosti koje se mogu obavljati na temelju ugovora dala je Martina Zrinščak, stručni suradnik za pravne poslove. Nacrt prijedloga Odluke upućen je na javno savjetovanje, koje je trajalo trideset dana od 10. siječnja do 09. veljače. U tom vremenskom periodu nitko nije izrazio svoje mišljenje, primjedbe ni prijedloge. Temelj donošenja Odluke je Zakon o komunalnom gospodarstvu u kojem je propisano da predstavničko tijelo odlukom određuje koje su to djelatnosti koje se obavljaju temeljem ugovora. Člankom 48. stavak 2. Zakona predlaže se donošenje odluke. Donošenjem odluke radi se usklađenje sa zakonskom regulativom.

Kako u otvorenoj raspravi nije bilo upita, primjedbi ni prijedloga, predsjednik na glasanje daje donošenje Odluke o određivanju komunalnih djelatnosti koje se mogu obavljati na temelju ugovora.

Sa deset (10) glasova za i jednim (1) suzdržanim glasom donosi se

**ODLUKA**

**o određivanju komunalnih djelatnosti koje se mogu obavljati na temelju ugovora**

**Članak 1.**

Ovom Odluku određuju se komunalne djelatnosti koje se na području Općine Stubičke Toplice obavljaju na temelju pisanog ugovora.

**Članak 2.**

Komunalne djelatnosti koje se obavljaju na temelju ugovora su:

* održavanje nerazvrstanih cesta,
* održavanje javnih zelenih površina,
* održavanje građevina javne odvodnje oborinskih voda,
* održavanje građevina, uređaja i predmeta javne namjene,
* održavanje javne rasvjete,
* provođenje mjera obvezne preventivne dezinfekcije, dezinsekcije i deratizacije,
* usluge higijeničarske službe i skloništa za životinje.

**Članak 3.**

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem građevina, uređaja i predmeta javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Pod provođenjem mjera obvezne preventivne dezinfekcije, dezinsekcije i deratizacije podrazumijevaju se mjere suzbijanja patogenih mikroorganizama štetnih člankonožaca i štetnih glodavaca, čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti.

Pod uslugama higijeničarske službe i skloništa za životinje podrazumijeva se usluga sakupljanja napuštenih i izgubljenih životinja te njihovog zbrinjavanja sukladno propisima kojima se uređuje zaštita životinja te sakupljanje i odvoza lešina i nusproizvoda životinjskog podrijetla koji nisu za prehranu ljudi na uništavanje toplinskom preradom, sukladno propisima o veterinarstvu.

Članak 4.

Postupak odabira osobe s kojom se sklapa ugovor o povjeravanju obavljanja komunalne djelatnosti iz članka 2. ove Odluke te sklapanje, izmjena i provedba toga ugovora provode se sukladno propisima o javnoj nabavi.

Članak 5.

Ugovori sklopljeni na temelju propisa o javnoj nabavi za obavljanje komunalnih djelatnosti iz članka 2. ove Odluke i ugovori sklopljeni na temelju Odluke o komunalnim djelatnostima koje se mogu obavljati na temelju ugovora u Općini Stubičke Toplice (Službeni glasnik Krapinsko-zagorske županije br. 10/12) ostaju na snazi do isteka roka na koji su sklopljeni.

Članak 6.

Stupanjem na snagu ove Odluke prestaje važiti Odluka o komunalnim djelatnostima koje se mogu obavljati na temelju ugovora u Općini Stubičke Toplice (Službeni glasnik Krapinsko-zagorske županije br. 10/12).

Članak 7.

Ova Odluka objavit će se u Službenom glasniku Krapinsko-zagorske županije, a stupa na snagu osmog dana od objave.

**Ad.3.**

**Donošenje Odluke o sufinanciranju nabave udžbenika učenicima srednjih škola.**

Objašnjenje o donošenju Odluke dao je predsjednik Općinskog vijeća, gdin. Tomislav Mlinarić. Prijedlog načelnika o sufinanciranju udžbenika u visini od 400,00 kuna išao je na Radno tijelo za socijalnu problematiku i školstvo, kao i prijedlog kolegice Sabine Frgec. Prošao je prijedlog načelnika koji je bio razrađeniji i razumniji. Napominje da u radnom tijelu sjede osobe koje su kompetentne i nitko od njih mogao donijeti bolju odluku nego što je donesena. Otvara javnu raspravu.

Vijećnica Sabina Frgec izlaže da što se tiče prijedloga načelnika u potpunosti ga podržava, no smatra da je bilo prostora i za drugi prijedlog jer ne pobijaju jedan drugoga, na što je odgovorio predsjednik da ne želi ulaziti u raspravu, sve je razjašnjeno i nalazi se u zapisniku.

Predsjednik na glasanje daje donošenje Odluke o sufinanciranju nabave udžbenika učenicima srednjih škola.

Jednoglasno sa (11) glasova donosi se

**ODLUKA**

**o sufinanciranju nabave udžbenika učenicima srednjih škola**

**Članak 1.**

1. Ovom Odlukom utvrđuju se uvjeti, postupak i način ostvarivanja prava na sufinanciranje nabave školskih udžbenika učenicima srednjih škola.
2. Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski spol.

**Članak 2.**

1. Pravo na sufinanciranje nabave udžbenika mogu ostvariti učenici koji su upisali i redovito pohađaju srednju školu na području Republike Hrvatske, koji imaju prebivalište na području Općine Stubičke Toplice i čiji oba roditelja odnosno skrbnika ili jedan u slučaju da se radi o jednoroditeljskoj obitelji, imaju prebivalište na području Općine Stubičke Toplice, uz predočenje originalnog računa za kupnju udžbenika.

**Članak 3.**

1. Učenici koji ostvaruju pravo na sufinanciranje nabave udžbenika temeljem zakona i drugih propisa, ne mogu biti korisnici financijskih sredstava sukladno ovoj Odluci.
2. Pravo na sufinanciranje po ovoj Odluci nemaju ni učenici ukoliko se utvrdi postojanje dugovanja bilo kojeg člana njegovog zajedničkog kućanstva, po bilo kojoj osnovi, prema Općini Stubičke Toplice, do podmirenja ukupnog iznosa duga, osim ako je dužniku odobrena obročna otplata duga.

**Članak 4.**

1. Općina Stubičke Toplice sufinancirat će nabavu udžbenika u iznosu od 400,00 kuna.

**Članak 5.**

1. Zahtjev za sufinanciranje nabave udžbenika temeljem ove Odluke podnosi se Jedinstvenom upravnom odjelu Općine Stubičke Toplice, na propisanom obrascu koji se može preuzeti u Jedinstvenom upravnom odjelu ili sa web stranice Općine Stubičke Toplice.
2. Zahtjev podnosi roditelj odnosno skrbnik učenika, odnosno učenik ukoliko je punoljetan.
3. Zahtjevi se podnose do 30. rujna.

**Članak 6.**

1. Zahtjevu se obavezno prilaže sljedeća dokumentacija:

* dokaz o prebivalištu roditelja odnosno skrbnika,
* dokaz o prebivalištu učenika,
* potvrda škole o redovitom pohađanju srednje škole na području Republike Hrvatske,
* ukoliko se radi o jednoroditeljskoj obitelji: dokaz o razvodu ili poništenju braka, odnosno dokaz o pokrenutom postupku za razvod ili poništenje braka ili izvadak iz matice umrlih, odnosno drugi dokaz o jednoroditeljskoj obitelji,
* originalni račun za kupnju udžbenika,
* preslika tekućeg računa.

**Članak 7.**

1. O podnesenim zahtjevima odlučuje Jedinstveni upravni odjel u upravnom postupku.
2. Ukoliko Jedinstveni upravni odjel utvrdi da su kumulativno ispunjene pretpostavke iz članka 2. ove Odluke, donijet će rješenje o ostvarivanju prava na sufinanciranje nabave udžbenika.
3. Naknada za nabavu udžbenika isplatit će se na tekući račun korisnika najkasnije do 31. prosinca.

**Članak 8.**

1. Financijska sredstva za sufinanciranje nabave udžbenika osigurana su u Proračunu Općine Stubičke Toplice.

**Članak 9.**

1. Ova Odluka stupa na snagu u roku od osam dana od objave u Službenom glasniku Krapinsko-zagorske županije.

**Ad.4.**

**Donošenje Analize stanja sustava civilne zaštite za 2019. godinu.**

U otvorenoj raspravi za riječ se javila vijećnica Sabina Frgec i postavila upit za načelnika za točke 4. i 5., zašto nije uvršten i vrtić i dali se razmišlja o retenciji odnosno retencijskoj brani koja bi se mogla napraviti kako bi se spriječile moguće poplave u lječilištu i obiteljskim kućama, odnosno i u samom hotelu. Projekt bi trebalo prijaviti Hrvatskim vodama, čini joj se da je posljednja poplava bila u prvom krugu izbora.

Načelnik Josip Beljak odgovara da što se tiče retencije ona nije u planu jer izgradnjom retencije Burnjak u velikoj većini riješeni su problemi. Prioritet je sanacija korita potoka između dvije brane: Stubičke i Oroslavske. Radovi su u planu Hrvatskih voda, a to bi se trebalo riješiti ove godine budući da je već ishođena građevinska dozvola. O toj retenciji bilo je riječi prije nekoliko godina no ona je izgradnjom Burnjaka pala u drugi plan. Što se tiče vrtića, planovi koji su predočeni su višegodišnji. Nije se smatralo za potrebnim da se uvrsti.

Predsjednik na glasanje daje donošenje Analize stanja sustava civilne zaštite za 2019. godinu.

Sa deset (10) glasova za i jednim (1) suzdržanim glasom donosi se

**ANALIZA STANJA SUSTAVA CIVILNE ZAŠTITE ZA 2019. GODINU**

**I.**

Tijekom 2019. godine provedene su sljedeće aktivnosti na području Općine Stubičke Toplice:

* u travnju 2019. sklopljen je ugovor za provođenje DDD mjera
* u siječnju 2019. godine usvaja se Godišnji plan razvoja sustava civilne zaštite Općine Stubičke Toplice za 2019. godinu
* u siječnju 2019. godine usvaja se Analiza stanja sustava civilne zaštite za 2018. godinu
* u studenom 2019. godine donesen je Plan vježbi civilne zaštite za 2020. godinu
* u travnju 2019. godine sklopljen je Ugovor o izravnoj dodjeli financijskih sredstava za financiranje djelatnosti Hrvatske gorske službe spašavanja Stanice Krapina
* u listopadu 2019. godine Krapinsko - zagorskoj županiji, Upravnom odjelu za opće i zajedničke poslove dostavljeni su podaci o izvršenju zadaća utvrđenih Godišnjim planom razvoja sustava civilne zaštite na području Krapinsko-zagorske županije za 2018. godinu
* provedena je deratizacija u travnju i studenom 2019. godine na cijelom području Općine. Deratizacija je obuhvatila javne površine, revizijska okna objekata za uklanjanje otpadnih voda – kanalizacijsku mreža dužine cca 3000 metara, stambene objekte – poljoprivredna i nepoljoprivredna domaćinstva (cca 1400), a u domaćinstvima gdje nije provedena sanacija (uklanjanje otpada, spremanje hrane u odgovarajuće spremnike, tehničko-građevinski zahvati sa ciljem sprječavanja ulaska glodavaca u objekte), članovima tih domaćinstava izvođači su dali usmene upute o načinima sanacije. Deratizacija je provedena prema uputi predstavnika Zavoda za javno zdravstvo Krapinsko-zagorske županije.
* u studenom 2019. godine Krapinsko - zagorskoj županiji, Upravnom odjelu za opće i zajedničke poslove dostavljeni su podaci o vrsti i broju pripadnika operativnih snaga sustava civilne zaštite na području Općine Stubičke Toplice.
* u prosincu 2019. godine donosi se Plan djelovanja Općine Stubičke Toplice u području prirodnih nepogoda za 2020. godinu.
* u prosincu 2019. godine donosi se Procjena rizika od velikih nesreća za Općinu Stubičke Toplice.
* dva puta mjesečno provodi se kontrola ispravnosti vode za piće lokalnog vodovoda Sljeme-Pila-Strmec Stubički.

**II.**

**FINANCIJSKI UČINCI ZA 2019. GODINU**

|  |  |
| --- | --- |
| **AKTIVNOST** | **UTROŠENI IZNOS** |
| Tekuće donacije DVD Strmec Stubički | 93.908,31 |
| Tekuće donacije DVD Pila | 174.401,16 |
| Tekuće donacije JVP Zabok | 102.803,82 |
| Tekuće donacije HGSS | 4.000,00 |
| Provođenje deratizacije i poslovi higijeničarske službe | 79.348,75 |
| Tekuće donacije udruzi od značaja za CZ  (Lovačka udruga „Jazavac“ Pila – Stubičke Toplice) | 16.000,00 |
| Donacija udruzi od posebnog značaja – Crveni križ | 37.853,44 |
| **UKUPNO:** | **508.315,48** |

**III.**

**ZAKLJUČAK**

Sustav civilne zaštite na području Općine Stubičke Toplice omogućava izvršavanje zadaća zaštite i spašavanja ugroženog stanovništva i njihove imovine zahvaljujući organiziranosti i opremljenosti sustava vatrogastva u cjelini, Hrvatske gorske službe spašavanja, zdravstvenih ustanova te ostalih gotovih operativnih snaga koje se civilnom zaštitom bave u okviru svoje redovite djelatnosti.

**Ad.5.**

**Donošenje Godišnjeg plana razvoja sustava civilne zaštite Općine Stubičke Toplice za 2020. godinu sa financijskim učincima za 2020., 2021., 2022. i 2023. godinu.**

Kako u otvorenoj raspravi nije bilo primjedbi, pitanja i prijedloga, predsjednik na glasanje da donošenje Godišnjeg plana razvoja sustava civilne zaštite Općine Stubičke Toplice za 2020. godinu sa financijskim učincima za 2020., 2021., 2022. i 2023. godinu.

Sa deset (10) glasova za i jednim (1) suzdržanim glasom donosi se

**GODIŠNJI PLAN RAZVOJA SUSTAVA CIVILNE ZAŠTITE**

**OPĆINE STUBIČKE TOPLICE ZA 2020. GODINU**

**UVOD**

Zakonom o sustavu civilne zaštite (Nar. nov. br. 78/15 i 118/18) određeno je da su jedinice lokalne samouprave dužne organizirati poslove iz samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Nadležnost za donošenje godišnjeg plana razvoja sustava civilne zaštite sa financijskim učincima za trogodišnje razdoblje proizlazi iz članka 17. st. 1. t. 1. Zakona o sustavu civilne zaštite.

1. **STOŽER CIVILNE ZAŠTITE**

Odluku o osnivanju Stožera civilne zaštite Općine Stubičke Toplice donio je načelnik dana 27. srpnja 2017. godine te je ista objavljena u Službenom glasniku Krapinsko-zagorske županije br. 28 iz 2017. godine. Stožer civilne zaštite Općine Stubičke Toplice je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer ima dvanaest članova, a imenovani su na prijedlog operativnih snaga sustava civilne zaštite: vatrogastva, Gradskog društva Crvenog križa, Državne uprave za zaštitu i spašavanje, Područnog ureda Krapina, Hrvatske gorske službe spašavanja, Stanica Krapina, pravnih osoba od interesa za sustav civilne zaštite (Specijalna bolnica i Osnovna škola), Doma zdravlja i Lovačke udruge „Jazavac“ Pila – Stubičke Toplice.

Člankom 21. st. 2. Zakona o sustavu civilne zaštite određeno je da je stožer civilne zaštite stručno, operativno i koordinativno tijelo za provođenje mjera i aktivnosti civilne zaštite u velikom nesrećama i katastrofama. To je tijelo određeno kao operativna snaga sustava civilne zaštite.

* Odluka je 2017. godine usklađena sa Zakonom o sustavu civilne zaštite
* 2017. godine nakon lokalnih izbora, a sukladno čl. 7. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite (Nar. nov. br. 37/16) postoji obveza ponovnog donošenja odluke
* održavanje sjednice Stožera

Za aktivnost nije potrebno predvidjeti posebna financijska sredstva.

1. **OPERATIVNE SNAGE VATROGASTVA**

Kao operativne snage vatrogastva su određene vatrogasne postrojbe i druge operativne snage vatrogastva određene Zakonom o vatrogastvu.

Vatrogasnu djelatnost na području Općine Stubičke Toplice obavljaju:

1. Zagorska javna vatrogasna postrojba sa sjedištem u Zaboku – profesionalna te
2. Dobrovoljno vatrogasno društvo Strmec Stubički, sa sjedištem u Strmcu Stubičkom i
3. Dobrovoljno vatrogasno društvo Pila, sa sjedištem u Pili.

Operativne snage vatrogastva u akcijama provedenim u dosadašnjim godinama pokazale su se kao okosnica ukupnog sustava civilne zaštite, te se tijekom 2020. godine planiraju se i nadalje preventivne aktivnosti:

* razmjena podataka važnih za provođenje mjera za sprječavanje požara – tijekom godine
* provođenje vježbi civilne zaštite u suradnji sa DVD Strmec Stubički i DVD Pila
* obilježavanje manifestacije „Mjesec zaštite od požara“ – svibanj 2020.
* obilježavanje „Dana vatrogastva“, 04. svibnja 2020.
* provođenje kontrole nastanka divljih odlagališta - svibanj do rujan 2020.
* slanje upozorenja o uklanjanju raslinja i šikare na nekretninama travanj – listopad 2020.
* čišćenje postojećih bunara pitke vode – lipanj do rujan 2020.
* usvajanje financijskog plana i programa rada DVD-a na sjednici Općinskog vijeća – odmah po donošenju

Sredstva za financiranje operativnih snaga vatrogastva osigurana su u proračunu Općine Stubičke Toplice za 2020. godinu:

* Aktivnost 101001 DVD Strmec Stubički, a 3811912 DVD Pila –367.800,00 KN
* Aktivnost 101002 JVP Zabok – 90.000,00 kn

**C) OPERATIVNE SNAGE HRVATSKOG CRVENOG KRIŽA**

Zakonom o Hrvatskom Crvenom križu (Nar. nov. br. 71/10) određeno je da je HCK izvršava posebne obveze izvršava u situacijama oružanih sukoba, velikih prirodnih, ekoloških, tehnoloških i drugih nesreća i epidemija s posljedicama masovnih stradanja ljudi.

Tijekom 2020. planirano je uključivanje u sljedeće aktivnosti Gradskog društva Crvenog križa Donja Stubica:

* davanje poslovnog prostora u vlasništvu Općine Stubičke Toplice, bez naknade na uporabu, u akcijama dobrovoljnog davanja krvi – tijekom godine
* davanje poslovnog prostora u vlasništvu Općine Stubičke Toplice, bez naknade na uporabu, u drugim akcijama solidarnosti – tijekom godine.

Operativne snage Gradskog društva Crvenog križa Donja Stubica uključivat će se u sustav civilne zaštite sukladno čl. 12. Pravilnika o metodologiji za izradu procjena ugroženosti i planova zaštite i spašavanja (Nar. nov. br. 30/14, 67/14, 82/15).

Sredstva za financiranje djelatnosti Crvenog križa osigurana su u Proračunu Općine Stubičke Toplice za 2020. godinu:

* Aktivnost 107101 – 40.000,00 kn.

**D) OPERATIVNE SNAGE HRVATSKE GORSKE SLUŽBE SPAŠAVANJA**

Općina Stubičke Toplice partner je Hrvatske gorske službe spašavanja Stanica Krapina, sa sjedištem u Zlatar Bistrici. Obzirom da je 80% područja Općine pokriveno Parkom prirode Medvednica nužna je suradnja sa HGSS-om. Stoga Općina Stubičke Toplice sklapa godišnji sporazum o zajedničkom interesu za djelovanje HGSS-a.

Službena stranica Općine povezana je putem linka sa web stranicom HGSS-a.

Tijekom 2020. planiraju se sljedeće aktivnosti:

* sklapanje sporazuma o zajedničkom interesu za djelovanje HGSS-a Stanica Krapina

Operativne snage Hrvatske gorske službe spašavanja Stanica Krapina uključivat će se u sustav civilne zaštite sukladno čl. 12. Pravilnika o metodologiji za izradu procjena ugroženosti i planova zaštite i spašavanja (Nar. nov. br. 30/14, 67/14, 82/15).

Sredstva za financiranje djelatnosti osigurana su u Proračunu Općine Stubičke Toplice za 2020. godinu:

* Aktivnost 101302 – 4.000,00 kn

**E) UDRUGE**

Udruge su Zakonom o civilnoj zaštiti identificirane kao pričuvni dio operativnih snaga sustava civilne zaštite, koji je osposobljen za provođenje pojedinih mjera i aktivnosti sustava civilne zaštite i svojim sposobnostima nadopunjuju sposobnosti temeljnih operativnih snaga.

Uvidom u Registar udruga utvrđeno je da na području Općine Stubičke Toplice djeluju dvije udruge od interesa za sustav civilne zaštite: Lovačka udruga „Jazavac“ Pila – Stubičke Toplice i Planinarsko društvo „Stubaki“, a obzirom da članovi poznaju teren planine Medvednica i posjeduju vještine snalaženja u prostoru. Lovačka udruga „Jazavac“ Pila – Stubičke Toplice ima u Statutu donesenom dana 30. kolovoza 2015. jasno određeno da će udruga obavljati između ostalog sljedeću djelatnost: „sudjelovanje u akcijama traganja i spašavanja Hrvatske gorske službe spašavanja u skladu s materijalnim i personalnim mogućnostima Udruge“, dok Planinarsko društvo „Stubaki“ nema takve izričite odredbe.

Tijekom 2020. godine, a radi usklađivanja sa člankom 32. st. 4. Zakona o sustavu civilne zaštite planiraju se sljedeće aktivnosti:

* zaključivanje sporazuma kojim se utvrđuju zadaće LU „Jazavac“ u sustavu civilne zaštite
* osigurati financijska sredstva iz Proračuna Općine namijenjena jačanju sposobnosti LU „Jazavac“ za provođenje mjera i aktivnosti u sustavu civilne zaštite u velikim nesrećama i katastrofama

**F) POSTROJBE I POVJERENICI CIVILNE ZAŠTITE**

Člankom 3. st. 1. al. 3. Pravilnika o ustrojstvu, popuni i opremanju postrojbi civilne zaštite i postrojbi za uzbunjivanje (Nar. nov. br. 111/07) određeno je da postrojbe civilne zaštite jedinica lokalne i područne (regionalne) samouprave, osnivaju se odlukom jedinice lokalne i područne (regionalne) samouprave, i to na razini općina postrojbe opće namjene.

U skladu sa Procjenom ugroženosti stanovništva, materijalnih i kulturnih dobara i okoliša od katastrofa i velikih nesreća za područje Općine Stubičke Toplice (Službeni glasnik KZŽ br. 06/11), na području Općine Stubičke Toplice osnovana je (odnosno usklađena postojeća postrojba određena 2010. godine), Odlukom o osnivanju postrojbe civilne zaštite opće namjene Općine Stubičke Toplice, KLASA:810-01/14-01/10, URBROJ:2113/03-03-14-1 od 06. lipnja 2014., postrojba civilne zaštite opće namjene. Ona broji 30 pripadnika, a sastoji se od jednog tima sa tri skupine.

Temeljem članka 21. st. 2. Pravilnika o mobilizaciji i djelovanju operativnih snaga zaštite i spašavanja (Nar. nov. br. 40/08 i 44/08), načelnik Općine Stubičke Toplice imenovao je Odlukom o imenovanju povjerenika civilne zaštite, KLASA:810-01/10-01/14, URBROJ:2113/03-03-11-4 od 23. ožujka 2011., četiri povjerenika civilne zaštite, za četiri mjesna odbora: Stubičke Toplice I, Stubičke Toplice II, Strmec Stubički i Pila i Sljeme.

Tijekom 2020. godine predviđaju se sljedeće aktivnosti:

* usklađivanje odluka o postrojbi civilne zaštite opće namjene i odluke o imenovanju povjerenika civilne zaštite, po potrebi, nakon donošenja podzakonskih propisa od strane Vlade RH (čl. 33. st. 2. Zakona o sustavu civilne zaštite) i čelnika DUZS (čl. 33. st. 3.) – srpanj/kolovoz 2019.
* provođenje smotre, zanavljanje postrojbe i provedba osposobljavanja – kolovoz/studeni 2020.
* nabava materijalnih sredstava i opreme civilne zaštite – tijekom godine
* ažuriranje odluke o pozivanju postrojbe civilne zaštite – kolovoz 2020.

Za provođenje aktivnosti osigurana su sredstva u Proračunu za 2020.:

* Aktivnost osiguranje uvjeta za aktivnosti civilne zaštite, A101101 – 2.000,00 kn

**G) KOORDINATOR NA LOKACIJI**

Sukladno čl. 35. Zakona o sustavu civilne zaštite koordinator na lokaciji procjenjuje nastalu situaciju i njezine posljedice na terenu te u suradnji s nadležnim stožerom civilne zaštite usklađuje djelovanje operativnih snaga sustava civilne zaštite.

Obzirom da ga imenuje načelnik stožera civilne zaštite, sukladno specifičnostima izvanrednog događa, nije predmet ovog Plana.

**H) PRAVNE OSOBE U SUSTAVU CIVILNE ZAŠTITE**

Sukladno Procjeni ugroženosti stanovništva, materijalnih i kulturnih dobara i okoliša od katastrofa i velikih nesreća za područje Općine Stubičke Toplice (Službeni glasnik KZŽ br. 06/11), Općinsko vijeće Općine Stubičke Toplice donijelo je u ožujku 2018. godine Odluku o određivanju pravnih osoba od interesa za sustav civilne zaštite.

Sukladno odredbi čl. 17. st. 1. al. 3. Zakona o sustavu civilne zaštite, predstavničko tijelo, na prijedlog izvršnog tijela donosi odluku o određivanju pravnih osoba od interesa za sustav civilne zaštite.

Na području općine Stubičke Toplice sljedeće su pravne osobe značajne za sustav civilne zaštite:

* zdravstvene ustanove:
  + Dom zdravlja KZŽ, Ambulanta Stubičke Toplice
  + Specijalna bolnica Stubičke Toplice
* odgojno-obrazovne ustanove:
  + Osnovna škola Stubičke Toplice.
* prijevoznik: Stubaki prijevoz d.o.o., Strmec Stubčki 178, Stubičke Toplice

Zdravstvene i odgojno-obrazovne ustanove su dužne sukladno čl. 39. Zakona o sustavu civilne zaštite uspostaviti i održavati odgovarajući interni sustav uzbunjivanja i obavješćivanja te preko istog osigurati provedbu javnog uzbunjivanja i prijem priopćenja nadležnog centra 112 o vrsti opasnosti i mjerama za zaštitu koje je potrebno poduzeti.

Osim pravnih osoba, na području općine postoje fizičke osobe, obrtnici, koje raspolažu mehanizacijom i strojevima značajnim za aktivnosti reagiranja i spašavanja:

* Krunoslav Sokač, vl. obrta AUTOPRIJEVOZ I USLUGE „RIOS“, sa sjedištem u Strmcu Stubičkom 233, 49244 Stubičke Toplice
* Maks Šturlan, vl. obrta Građevinska mehanizacija i autoprijevoz, Strmec Stubički 138, 49244 Stubičke Toplice

Općina Stubičke Toplice ima sklopljen ugovor za obavljanje higijeničarske službe za 2020. godinu sa:

* ZAG-VET d.o.o. sa sjedištem u Konjščini, Bistrička cesta 2

te planira sklapanje ugovora za obavljanje dezinsekcije, dezinfekcije i deratizacije za 2020. godinu po provođenju postupka jednostavne nabave.

**OSTALE NESPOMENUTE PLANSKE AKTIVNOSTI**

Općina Stubičke Toplice donijela je Procjenu rizika od velikih nesreća kao i Plan djelovanja Općine Stubičke Toplice u području prirodnih nepogoda za 2020. godinu. Odluke o donošenju su objavljene u Službenom glasnik Krapinsko-zagorske županije br. 60/b od 24. prosinca 2019.

Tijekom 2020. predviđaju se sljedeće aktivnosti:

* donošenje Plana vježbi civilne zaštite – načelnik, veljača 2020.
* plan djelovanja Općine Stubičke Toplice u području prirodnih nepogoda za 2021.- veljača 2020.
* donošenje Analize stanja sustava civilne zaštite za 2020. – načelnik, Općinsko vijeće, studeni 2020.
* donošenje Odluke o godišnjem planu razvoja sustava civilne zaštite za 2021. – načelnik, Općinsko vijeće, studeni 2020.
* donošenje programa zaštite pučanstva od zaraznih bolesti, načelnik, prosinac 2020.

Za provođenje aktivnosti osigurana su sredstva u Proračunu za 2020.:

* Aktivnost osiguranje uvjeta za aktivnosti civilne zaštite, A101101– 2.000,00 kn

**FINANCIJSKI UČINCI ZA 2020., 2021., 2022. i 2023. GODINU**

* tabela u prilogu.

**Točke Ad.6. i Ad.7. brisane su sa dnevnog reda.**

**Ad.8.**

**Donošenje Odluke o odabiru u postupku jednostavne nabave sadnica cvijeća sa uslugom sadnje na području Općine Stubičke Toplice tijekom 2020. godine.**

U otvorenoj raspravi za riječ se javio vijećnik Nikola Kristić i obratio se vijećnicima komentarom da je uvijek dobro u svakoj točki da predlagač obrazloži što predlaže. To postoji u materijalima i uvijek se može o tome emajlirat pa ne mora se dolaziti na sjednice. Osnovna dužnost je razgovarati i razgovarati na sjednicama, kako na sjednicama vijeća tako i na sjednicama drugih radnih tijela. Kako je već spomenuo primjer Bistre, koja je ovdje susjedna općina, koja je malo veća i misli da ima sedam tisuća stanovnika, ima i veći buđet. Primjer je da su u svojim komunalnim službama zaposlili ljude koji su kvalificirani za hortikulturu, agronome. Oni to sami rade i ne plaćaju nikome usluge. Volio bi ćuti o čemu se tu radi, imamo našu komunalnu službu. Dali to znači da oni nisu kvalificirani saditi cvijeće. Dakle sadnice se trebaju kupiti jer općina ih ne uzgaja, ali ako ima zaposlene ljude, dali oni nisu kvalificirani za sadnju ili njih treba educirati da idu naučiti tu sadnju. I da to dugoročno bude rješivo. Da ljudi rade i zarade svoju plaću. Smatra da su to vrijedni ljudi i nema protiv nikoga ništa, no ne zna kakve su vizije u tom smislu. Naručuju se svake godine usluge sadnje, a imamo svoju komunalnu službu, a imamo i primjer Općine koja je puno bogatija, a radi na ovaj način i puno više štedi u tom pogledu. Zanima ga kakva je vizija, dali je to kratkoročno ili imamo viziju.

Na upit je odgovorio načelnik općine Josip Beljak da kada se razgovara o sadnji cvijeća i nabavi cvijeća tu su osim sadnica i usluga sadnje i usluga zemlje i nabava gnojiva. Kada bi eliminirali sadnju, zemlju i gnojivo iznos od 74.965,30 kuna bio bi nešto niži za cca petnaest do dvadeset tisuća kuna. Možda to zvuči jednostavno, no sadanja cvijeća je jedan posao koji je prepušten profesionalcima tim više da u koliko bi došlo do uvenuća ili nekih drugih okolnosti imamo mogućnost teretiti ponuditelja za to jer bi se moglo okriviti nas da sadanja nije stručno obavljena, da je došlo do uvenuća zato jer je sadnica preplitko ili preduboko posađena … Kako uvijek se povlači paralela sa Bistrom treba napomenuti da oni nisu izdvajali sredstva za školarce, za i udžbenike. Oni su Bistra mi smo Stubičke i moramo voditi brigu o Stubičkima, a ne o Bistri.

Predsjednik na glasanje daje donošenje Odluke o odabiru u postupku jednostavne nabave sadnica cvijeća sa uslugom sadnje na području Općine Stubičke Toplice tijekom 2020. godine.

Sa devet (9) glasova za i dva (2) suzdržana glasa donosi se

**ODLUKA O ODABIRU**

**(Ev.br. 6ZKG/2019)**

**I.**

Kao najpovoljnija ponuda u postupku nabave sadnica cvijeća sa uslugom sadnje na području Općine Stubičke Toplice tijekom 2019. godine, evidencijski broj nabave 6ZKG/2019, za koji je Poziv na dostavu ponuda upućen trima gospodarskim subjektima dana 12. ožujka 2019. godine preporučenom poštanskom pošiljkom, a temeljem članka 5. al. 1. Odluke o komunalnim djelatnostima koje se mogu obavljati na temelju ugovora u Općini Stubičke Toplice (Službeni glasnik Krapinsko-zagorske županije br. 10/12), odabire se ponuda ponuditelja:

|  |  |
| --- | --- |
| *PODACI O PONUDITELJU ČIJA JE PONUDA ODABRANA:* | |
| *Naziv, sjedište i OIB:* | ***CVJETIĆ d.o.o., Strmec Stubički 179, Stubičke Toplice, OIB:73556959226*** |
| *Cijena ponude u kn bez PDV-a:* | ***74.837,16 kn*** |
| *Ukupna cijena ponude sa PDV-om:* | ***87.564,73 kn*** |

**II.**

Kriterij odabira je najniža cijena.

**III.**

Broj zaprimljenih ponuda: jedna.

**IV.**

Uputa o pravnom lijeku: protiv ove odluke sukladno čl. 77.a. Zakona o lokalnoj i područnoj (regionalnoj) samoupravi, ne može se izjaviti žalba, već se može pokrenuti upravni spor.

**Ad.9.**

**Davanje suglasnosti Dobrovoljnom vatrogasnom društvu Strmec Stubički na prvu izmjenu Financijskog plana za 2019. godinu.**

Predsjednik Općinskog vijeća napominje da je sve dano u privitku materijala. Otvara raspravu. Kako nema upita ni primjedbi na glasanje se daje davanje suglasnosti Dobrovoljnom vatrogasnom društvu Strmec Stubički na prvu izmjenu Financijskog plana za 2019. godinu.

Jednoglasno sa jedanaest (11) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na prvu izmjenu Financijskog plana za 2019. godinu.

**Članak 2.**

Ova Odluka stupa na danom donošenja.

**Ad.10.**

**Davanje suglasnosti Dobrovoljnom vatrogasnom društvu Strmec Stubički na Plan rada za 2020. godinu.**

Predsjednik Općinskog vijeća napominje da je sve dano u privitku materijala. Otvara raspravu. Kako nema upita ni primjedbi na glasanje se daje davanje suglasnosti Dobrovoljnom vatrogasnom društvu Strmec Stubički na Plan rada za 2020. godinu.

Jednoglasno sa jedanaest (11) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na Plan rada za 2020. godinu.

**Članak 2.**

Ova Odluka stupa na danom donošenja.

**Ad.11.**

**Davanje suglasnosti Dobrovoljnom vatrogasnom društvu Strmec Stubički na Financijski plan za 2020. godinu.**

Predsjednik Općinskog vijeća napominje da je sve dano u privitku materijala. Otvara raspravu. Kako nema upita ni primjedbi na glasanje se daje davanje suglasnosti Dobrovoljnom vatrogasnom društvu Strmec Stubički naFinancijski plan za 2020. godinu.

Jednoglasno sa jedanaest (11) glasova donosi se

**O D L U K A**

**Članak 1.**

Daje se suglasnost Dobrovoljnom vatrogasnom društvu Strmec Stubički na Financijski plan za 2020. godinu.

**Članak 2.**

Ova Odluka stupa na danom donošenja.

**Ad.12.**

**Pitanja i prijedlozi.**

Vijećnica Sabina Frgec upoznala je prisutne sa odgovorom Ministarstva uprave nastavno na predstavku, vezano uz izjavu predsjednika Općinskog vijeća da općinski vijećnici ne mogu dolaziti sa nepripremljenim prijedlozima i tržiti ili na neki način maltretirati zaposlenike Jedinstvenog upravnog odjela. Ministarstvo uprave očitovalo se da predsjednik vijeća nije u pravu i da vijećnici imaju pravo tražiti pomoć Jedinstvenog upravnog odjela za informacije koje su bitne za rad u općinskom vijeću. Zahvaljuje pročelnici Jedinstvenog upravnog odjela koja odreagira na svaki upit i pošalje dokumentaciju koje je potrebna. Zaključuje da se vijećnici imaju pravo obratiti Jedinstvenom upravnom odjelu u svakom trenutku, a ne kako je tvrdio gdin. Mlinarić. To je navedeno u odgovoru Ministarstva uprave. Navodi da joj je žao što vijećnici nisu dobili taj odgovor. Ministarstvo je također tražilo i očitovanje predsjednika Općinskog vijeća i načelnika na njenu predstavku. Vođenje zapisnika i vođenje tijeka sjednice bilo je u redu i konstatira da na to zapravo nije ni imala nikakvu pritužbu. Općinski načelnik i predsjednik vijeća su se u svom očitovanju izjasnili da ona proizvoljno tumači zakone, na što Ministarstvo uprave uopće nije odgovorilo, i da se ovdje radi o nekakvom osobnom animozitetu i sukobu. Ne shvaća prema kome, no pretpostavlja da to ide nju zato jer je poslala predstavku Ministarstvu uprave zbog nekakvih osobnih razloga, smatra da ne ometa rad vijeća zapravo je vrlo destruktivna u samom radu. Žao joj j da to nije dano u materijalima i smatra do su vijećnici to trebali dobiti. Očitovanje je na pet stranica. Za načelnika daje sugestiju vezano za sastanak sa predstavnicima Županijskih cesta i predstavnicima Policijske postaje Donja Stubica. Drago joj je da je sastanak realiziran. Poslala je upit i načelniku i predsjedniku Općinskog vijeća i drago joj je da se brzo i promptno reagiralo. Po svim stavkama po kojima se dogovaralo da će reagirati po pitanju prometa i sigurnosti prometa svih sudionika u prometu moli da se razmotri da se postave ležeći policajci od škole prema centru jer se pojedinci voze izuzetno brzo, tu šeću vrtićka i školska djeca koja su direktno ugrožena u prometu, moli da se osvjetlaju pješački prijelazi, vidi da je kod Slamarice postavljen reflektor, moli da se urgira jer je kod lječilišta ograničenje brzine 50 km, a tamo je u prosincu i smrtno stradala jedna osoba prilikom prelaska pješačkog prijelaza. Oštar je zavoj i u noći je vrlo slaba vidljivost. Potrebno je svakako riješiti prometni krkljanac kod škole, pogotovo u noćnim satima. Roditelji dolaze po djecu i parkiraju se ispred ulaza, a to je iznimno opasno. Moli načelnika da pojasni zašto tolerira evidentni sukob interesa i to oko manifestacije Gljivarenja, gdje je član organizacijskog odbora oslobođen plaćanja poreza za korištenje javnih površina. Ima svoju pokretnu trgovinu odnosno pokretni bar i ne plaća porez na korištenje javnih površina dok ostali OPG-ovci to plaćaju. Imamo Odluku o komunalnom redu koju ne poštujemo, treba osloboditi sve ili neka svi plaćaju. Zadnje pitanje je pitanje vodovoda, kada se misli sazvati zbor mještana i obavijestiti ih o tome da lokalni vodovod do kraja 2020. godine mora ući pod upravljanje Zagorskog vodovoda. Kao informaciju navodi da su mnogi gradovi i općine koji su predali vodovode na upravljanje javnom isporučitelju vodnih usluga organizirali javne tribine i sastanke sa mještanima i detaljno ih upoznali sa prijelazom, što je i zakonska obveza.

Predsjednik Općinskog vijeća Tomislav Mlinarić obratio se vijećnici da je dobio dopis Ministarstva uprave i da ne zna isplati li se objašnjavati ili ulaziti u bilo kakve rasprave. Nije shvatila poantu što joj je rekao. Kao drugo navodi da u očitovanju on nije dobio nikakve packe i dobiti će ga vijećnici. Navodi da ne iznosi laži, da je rekao da što se tiče prijedloga kupnje udžbenika za srednjoškolce, da je nedorečen, da je ne izrađen i da tim podacima ne barata ni ona ni Jedinstveni upravni odjel, i ne mogu doći do njih i da traži stvari koje su neizvedive. Navodi da pogleda zapisnike. Osobno se obratio vijećnici da iznosi laži i da to više neće dopuštati. Obzirom da se vijećnica obratila predsjedniku u trenutku izlaganja predsjednik izriče opomenu vijećnici Frgec.

Nadalje navodi da što se tiče sastanka koji su inicirali načelnik i on sa Županijskom upravom za ceste i Policijskom postajom Donja Stubica, isti je bio odmah u tjednu nakon što se dogodila saobraćajna nesreća u Strmcu Stubičkom gdje je jedna osoba smrtno stradala, opet su bili dopisi i prozivanja što će se poduzeti. Na tome se radilo i odradilo. Razlika je u tome da je ona samo govorila i pričala što bi trebalo. Obratio joj se da ne proziva općinu i da ne prijavljuje općinu.

Vijećnica Sabina Frgec izjavljuje da nije prijavljivala općinu. Obratila se predsjedniku da sada on iznosi neistinu i da je ona uputila predstavku i tražila je mišljenje i pomoć. Rekla je da pogleda u zapisnik što je izjavio i zašto je skinuo točku dnevnog reda. Utvrditi će se tko govori neistinu. Nadalje sastanak se nije održao u periodu kako je naveo predsjednik već iza toga. Osobno ne vidi što je sporno ako je kontaktirala načelnika i njega kao predsjednika. Ne vidi što je tu loše i dali je ona tu nešto loše napravila ili sebe samo promovirala. Uputila je službeni dopis da se odreagira i odreagiralo se. To je i pohvalila. Tu ne vidi nikakav problem.

Načelnik općine Josip Beljak osvrnuo se na izlaganje vijećnice vezano na prometnu sigurnost te obavijestio prisutne da smo i lani ukazivali na opasne točke, to jest na taj zavoj i zavoj kod skretanja za Oro goro. U program ŽUC-a je ušao zavoj za skretanje za Oro goro, no nije bilo mjesta za oba zavoja. Da se znalo da će se dogoditi ova nesreća u obzir bi uzeli taj zavoj. Da se znalo da će se desiti nesreća zatvorio bi se zavoj. Da je i bio presvučen mikro asfaltom, nema garancije da nitko ne bi izletio. Konstatira da je to sudbina, na žalost u krivo vrijeme na krivom mjestu. Odmah nakon nesreće osobno je nazvao u ŽUC da provjeri jeli cesta posoljena i što se može dodatno uraditi. Dogovoren je sastanak za naredni tjedan jer se nisu mogli usuglasiti termini. Sastanak je odrađen i dogovorena je postava dodatne signalizacije, što je i učinjeno. Išlo se i sa dodatnim prijedlozima; ležeći policajci na potezu od škole do centra no dogovorene su dvije uzdignute plohe za što se sada radi elaborat koji je naručen. Svaka uzdignuta ploha mora imati izrađen elaborat. Očekuje se da će kroz mjesec dana biti gotov. Tada prema ŽUC-u idemo da se izvedu radovi. Kod Cvjetića je veliki problem jer nema autobusnog stajališta i djeca kada dolaze iz škole voze se do Pile i natrag gdje silaze na stajalište sa lijeve strane i pretrčavaju cestu na suprotnu stranu gdje je nogostup, budući da ga sa strane gdje je stajalište nema. Napominje da je to izuzetno opasno mjesto i da je za to također naručen elaborat. Uzdignute plohe postaviti će se kod Slamarice i kod raspela u Strmcu Stubičkom. Zebre kod škole biti će uvučene u rotor kod njegove izgradnje, svaki vozač će morati usporiti prije ulaska u rotor. Samim time biti će prilagođena brzina i time bi se to riješilo. Što se tiče prometnog čepa kod škole, napominje da se upravo iz tog razloga išlo u kupnju zemljišta prošle godine jednog i ove godine drugog. U projektnom zadatku je da se napravi parkiralište upravo u tom dijelu i da upravo taj dio rastereti. Kako i sam ide po dijete u školu vidi u čemu je problem. Nije to toliko ni strašno i tih nekoliko minuta se pretrpi. Za nesreću u prosincu kod kapelice spomenuta je poginula osoba. Provjerio je informaciju i osoba je živa. Moli da se unaprijed ne govori o tome. Nadalje to je državna cesta sa ograničenjem 40 d0 50 km na sat, a opet nesavjesni vozači vozit će i 80. Obavijestiti će se gdina. Fotivića da se vidi može li se postaviti niže ograničenje. Vezano na Gljivarenje obavještava da članovi Radnog tijela za turizam koji su odradili i Gljivarenje i Mali ulični festival održali su bezbroj sastanaka i da su za svaki taj sastanak tražili naknadu, daleko bi to više koštalo općinu nego što je to iznos same kotizacije. Što se tiče vodovoda napominje da nigdje nije točno precizirano da se on mora predati ove godine, već ima drugačije informacije. Također ne zna u kojim općinama je održana javna tribina, na što je vijećnik Damir Pavrlišak rekao da se radi o Jakovlju i Kraljevom Vrhu. Načelnikov komentar odnosi se na to da je kod njih drugačija situacija. Informacija je da ove godine još ne bude predaja vodovoda.

Vijećnica Sabina Frgec smatra da mještane treba informirati i održati još jedan zbor mještana ili da se organizira tribina da ljudi budu upoznati sa tom tematikom. Da se zna koji su planovi općine. Načelnik je odgovorio da naš vodovod ćemo braniti do kada se to bude moglo, kada dođe direktiva da će to morati onda će ga se i predati. Taj vodovod je jedno prirodno bogatstvo. To su ljudi sami gradili i neće ga se samo tako predati.

Vijećnik Filip Poštek postavio je upit vezano na sastanak sa ŽUC-om i policijom jeli bilo riječi o javnoj rasvjeti, jer činjenica je da je centar najslabije osvjetljen jer new light nije proveden u strogom centru. U Zagrebu na nekim zebrama koje jesu problematične, postavljene su podne bljeskalice, koje se po danu vjerojatno pune, a po noći svijetle. Jeli bilo riječi i o tome?

Odgovorio je načelnik da se o tome razgovaralo i da se ta opcija razmatrala. Radi se o državnoj cesti i tu nemamo ingerenciju, no u dogovoru sa ŽUC-om oni bi to mogli postaviti no nemaju ta sredstva. Cijena je petnaest do dvadeset tisuća kuna po zebri. Puno su se bolje pokazale uzdignute plohe. Po cijeni tu su negdje no one su puno efikasnije.

Predsjednik obavještava vijećnike da mimo ovog sastanka razgovarao je sa načelnikom vezano za pitanje Mlinarske ulice koja vodi prema vrtiću i školi, puno djece ide tuda, to je lokalna cesta i tu se mogu postaviti ležeći policajci. Svjesni smo brzine kojom se voze kroz ulicu, ograničenje je 40, na žalost žure i to najčešće roditelji. Živi u toj ulici kao vijećnica Frgec. Uličice su uske, a samo prošle godine dva puta je bilo izlijetanje u plot. Ulice nisu bile namijenjene za promet. Sada su asfaltirane no to ne znači da se može voziti rally.

Vijećnica Sabina Frgec pohvalila je inicijativu, no osvrnula se i na problem Mlinarske ulice, odnosno da bi se oko Mlinarske, ali i Brezine napravio nogostup odnosno da se napravi šetnica da se djecu makne sa ceste.

Odgovorio je načelnik da je u planu za 2021. ili 2022. stavljena izgradnja nogostupa u Brezini, no ne skroz jer se dolazi do točke gdje je preusko i dalje više nema mogućnosti da bi se nogostup spojio. Isti problem je i u Mlinarskoj jer nema mjesta da se nogostup provuče npr. kraj Kraljića. Predviđeno je rješenje ležećim policajcima. Dali smo upite na tri mjesta, koji imaju ponudu plastičnih elemenata. Oko tisuću i dvjesto kuna je jedan metar. To možemo odraditi na taj način dok se nađe neko bolje rješenje.

Vijećnica Nina Gradiški Zrinski predlaže da kad je već riječ o Mlinarskoj ulici da se riješi i raskršće Mlinarske i Strmečkog odvojka, prema Potočkima i prema Jantolu. Tamo je puno auta, ljudi se brzo voze. Idu i prema Jarkima i prema vinogradima. Misli da je to vrlo važna stvar.

Vijećnik Robert Pilski mišljenja je da se to lako riješi znakovima ceste s prednošću prolaza.

Odgovorio je načelnik da je to naša cesta i da se mogu postaviti znakovi prednosti prolaska, no smatra da treba pitati stručnu osobu da da savjet. Znali smo postavljati ležeće policajce pa ih maknuti. Za primjer navodi naselje Pihači gdje su bili betonski i vozači su si uništavali aute. Struku treba pitati za raskrižje, a ležeće policajce odnosno elemente će postaviti općina.

Vijećnik Nikola Kristić osvrnuo se na suradnju sa Jedinstvenim upravnim odjelom navodeći situaciju od prije dvije tri godine kada je bivši predsjednik vijeća rekao da oni nisu dužni to raditi. Žao mu je što postoje prijepori 2020. godine i 2019. godine. Osobno je sudjelovao prije više od desetljeća u Transparency Internationalu Hrvatska u stvaranju Zakona o pravu na pristup informacijama. Vijećnici imaju pravo tražiti i dobiti, a ne ići na uvid, već dobiti svaki materijal. Svaka jedinica je dužna to učiniti. Svaki građanin ima pravo na pristup informacijama, jer sve što se ovdje radi je javni dokument. Žao mu je prijepora koji su nepotrebni jer Zakon to vrlo jasno regulira i ne treba ići po tumačenje u Ministarstvo uprave. Svatko im pravo na informaciju od građana. Vijećnik ima pravo na sve, kopirano i dano.

Načelnik ukratko pojašnjava da ima zahtjeva koji su pretjerani, kojima se traži kopija svih ugovora i svih priključaka. To je milijun papira, zato poziva da se dođe i svi registratori će biti dani na uvid, a kopirati će se ono što treba. Cijeli dan jedna osoba bi trebala potrošiti samo na kopiranje.

Vijećnica Sabina Frgec obratila se da se tu ne radi o nekim dobrim ili lošim odnosima i da to zapravo ne bi trebalo biti predmet rasprave. Ponovno napominje da pročelnica izlazi u susret i da svaki pisani trag i zahtjev rješava i to zaista nema prijepora ili negativne konotacije. Oni dokumenti koji postoje u općini uvijek su dostavljeni, oni dokumenti koji ne postoje su druga priča. Osvrnula se na odgovor vladinog povjerenika za pravo na pristup informacijama da kada će se davati pisani odgovori bilo kojem vijećniku, bilo bi dobro da se pisani odgovor objavljuje i na web stranicama općine i da ga se dostavi svakom vijećniku. To je preporuka koja se nalazi na stranicama vladinog povjerenika.

Predsjednik je prokomentirao da je sve dostupno pa i falsificirani zapisnici, na što je reagirala vijećnica Sabina Frgec da je mišljenja da je trebalo dobro pročitati odgovor. Pohvalila je vođenje sjednice i istaknula da je to sve u redu, i da ima pritužbi na ono što joj je rečeno i to stoji u zapisniku.

Predsjednik joj se obratio da nije ništa rečeno u zloj namjeri i da ne šteti ugledu općine, jer je opasno nekome slati da se zapisnici falsificiraju, ukoliko ona zna što je falsifikacija. Opasno je optuživati nekog da se falsificira. Napominje da je dostupan, da može doći ovdje i mogu razgovarati, no moli da ne istrčava pred rudo i to moli ispred svih vijećnika.

Vijećnica Sabina Frgec napominje da zna što je mislila i da je sve potkrijepljeno materijalima i ministarstvo se na to očitovalo.

Predsjednik postavlja upit jeli se ministarstvo očitovalo da je zapisnik falsificiran, na što vijećnica odgovara da je to bila predstavka.

Vijećnik Robert Pilski podsjeća da su sa dnevnog reda maknute točke 6. i 7. te je pitao dali to ide u materijalima ili će biti pojašnjeno ili to ide u slijedeću sjednicu vijeća, pa će biti pojašnjenje u vezi tih točaka. Navodi da se ne zna o kojoj se nekretnini radi u Strmcu Stubičkom.

Načelnik Josip Beljak obavještava da se radi o nekretnini koju je općina naslijedila iza pokojnog Josipa Kraljića, budući da se obitelj odrekla svih nekretnina i pokretnina jer su dugovi veći od vrijednosti cjelokupne te imovine. Obzirom da su se svi odrekli imovine mi smo ju po sili zakona dobili. Javila su se dva potencijalna kupca. Budući da je općina dobile sve te čestice, ima tu malo vrijednih čestica i manjih udjela koje imaju puno suvlasnika. Raščišćavanje bi bilo teško. Javila se gospođa koja ima dvorište tik do ovog i to za manji dio koji bi joj dobro došao. Također javio se interesent za otkup svih čestica s time da bi on riješio imovinsko pravne odnose. Dali smo izraditi elaborat procjene vrijednosti, no gdin. Čajko kod kojeg je naručena izrada nije na vrijeme dobio podatke iz županije i javio se prošli tjedan da na žalost neće stići napraviti elaborat. Stoga je točka skinuta s dnevnog reda. Vezano za 7. točku navodi da je isto tako bilo pritužbi od strane vijećnika da nisu dovoljno upoznati i osobno to prihvaća. Mislio je da obzirom da je bio javno objavljen natječaj i da su svi parametri javno dostupni na stranicama, da su vijećnici imali mogućnost to pogledati. Predlaže da pogledaju objavljeno. Za tjedan ili dva sazvala bi se ponovno sjednica vijeća samo sa tom točkom dnevnog reda. Trenutno smo bez auta. Radi se o pic kap vozilu, koje bi služilo za potrebe komunalnog odjela. Stari auto je prodan jer više nije bio svrsishodan i bio je opasan za uvjete koji su kod nas; brdsko planinko područje i tereni koji nisu cestovni. Auto je bio nagrižen korozijom i više nije bilo smisla to popravljati. Auto koji je u planu da se kupi može se vidjeti na parkingu jer ga ima naš sumještanin gdin. Ahmetović. Specifikacije su pripremljene i mogu se uzeti. Predlaže sjednicu za tjedan ili dva budući da je općina i komunalni odjel bez auta.

Na upit vijećnice radi li se o otkupu ili lizingu načelnik pojašnjava da nije lizing već najam vozila i otkup nakon dvanaest rata, kako bi se prebrodilo ovo razdoblje i kako nam u jednoj godini ne bi bilo tristo i dvadeset tisuća kuna.

Vijećnica Sabina Frgec postavila je upit o cijeni automobila sa PDV-om, na što je načelnik odgovorio da je puna cijena sa PDV-om tristo i dvadeset pet tisuća kuna.

Vijećnik Robert Pilski postavio je pitanje, obzirom da u materijalima piše da je rabljeno vozilo. Vozilo je staro godinu ili dvije, na što je načelnik odgovorio da se radi o vozilu starom šest mjeseci koje ima deset tisuća kilometara.

Vijećnik Filip Poštek postavlja upit o PDV-u odnosno da što općina nije oslobođena plaćanja to jest nema li mogućnost odbijanja, na što odgovara načelnik ja općina u sustavu PDV-a radi lokalnog vodovoda, jer imamo djelatnost opskrbe vodom. Da nemamo tu djelatnost opskrbe mogli bismo odbiti PDV.

Sjednica završava sa radom u 19,25 sata.

KLASA:021-05/20-01/09

URBROJ:2113/03-01-20-3

Stubičke Toplice, 12.02.2020.

Zapisničar Predsjednik Općinskog vijeća

Općine Stubičke Toplice

Melita Šarić Tomislav Mlinarić